Анхэль Дзі Марыя

**А́нхэль Фабія́н дзі Мары́я Эрна́ндэс** (;  14 лютага 1988 году, Расарыё, Аргентына) — аргентынскі футбаліст, які выступае за клюб «Расарыё Сэнтраль» на пазыцыі атакуючага паўабаронцы. Анхэль ёсьць гульцом нацыянальнай зборнай Аргентыны.

## Кар’ера
### Клюбная
Дзі Марыя пачаў сваю прафэсійную футбольную кар’еру ў 2005 годзе, калі дэбютаваў за родны клюб «Расарыё Сэнтраль». У студзені 2007 году ён меў магчымасьць перайсьці ў клюб расейскай Прэм’ер-лігі, калі «Рубін» прапанаваў яму кантракт, аднак гулец адмовіўся ад такога разьвіцьця кар’еры.

У ліпені 2007 году Анхэль перайшоў у табар партугальскай «Бэнфікі», якая выклала за гульца 6 млн эўра, атрымаўшы 80% правоў на футбаліста. Пазьней, у жніўні 2008 году, партугальскі клюб выкупіў астатнюю частку правоў за 2 млн эўра. Дзі Марыя падпісаў новы кантракт з «Бэнфікай» у кастрычніку 2009 году, падоўжыўшы яго яшчэ тры гады. 27 лютага 2010 году Дзі Марыя забіў свой першы хет-трык у матчы супраць «Лэйшоіншу».

28 чэрвеня 2010 году мадрыдзкі «Рэал» разьмясьціў на сваім сайце інфармацыю, што яны прыйшлі да пагадненьня з «Бэнфікай» паводле трансфэру Дзі Марыі. 7 ліпеня 2010 году Дзі Марыя прыбыў у Мадрыд напрасткі з Буэнас-Айрэса, і прайшоў мэдычнае абсьледаваньне 8 ліпеня. Анхэль дэбютаваў 4 жніўня 2010 году ў таварыскім матчы супраць клюбу «Амэрыка», дзе «Рэал» перамог зь лікам 3:2. 22 жніўня Дзі Марыя забіў свой першы гол у іншай таварскай сустрэчы супраць клюбу «Эркулес», які «Рэал» перамог з рахункам 3:1.

26 жніўня 2014 году Дзі Марыя падпісаў пяцігадовы кантракт з «Манчэстэр Юнайтэд», які выклаў за паўабаронца 59,7 млн фунтаў, што стаў пятым самым дарагім трансфэрам усіх часоў і самым дарагім брытанскім падпісаньнем. Ужо 30 жніўня Анхэль дэбютаваў за новы клюб у матчы супраць «Бэрнлі», які скончыўся зь лікам 0:0. Гулец атрымаў пашкоджаньне і быў заменены на 70-й хвіліне.

### Міжнародная
Дзі Марыя прымаў удзел на турніры Алімпійскіх гульняў у Пэкіне, дзе разам з камандаў дамогся залатых мэдалёў. Анхэль быў уключаны ў заяўку зборнай Аргентыны ў якасьці аднаго з 23 гульцоў на чэмпіянат сьвету па футболе 2010 году. 11 жніўня 2010 году ён забіў першы гол за нацыянальную зборную ў Дубліне ў таварыскім матчы супраць зборнай Ірляндыі. Гульня скончылася зь лікам 1:0.

## Дасягненьні
**«Бэнфіка»**:
* Чэмпіён Партугаліі: 2010
* Уладальнік Кубка партугальскай лігі: 2009, 2010, 2025
* Уладальнік Супэркубка Партугаліі: 2023

**«Рэал»**:
* Чэмпіён Гішпаніі: 2012
* Уладальнік Кубка Гішпаніі: 2011, 2014
* Уладальнік Супэркубка Гішпаніі: 2012
* Пераможца Лігі чэмпіёнаў: 2014
* Уладальнік Супэркубка Эўропы: 2014

**«Пары Сэн-Жэрмэн»**:
* Чэмпіён Францыі: 2016, 2018, 2019, 2020, 2022
* Уладальнік Кубка Францыі: 2016, 2017, 2018, 2020, 2021
* Уладальнік Кубка францускае лігі: 2016, 2017, 2018, 2020
* Уладальнік Супэркубка Францыі: 2016, 2018, 2019, 2020

**Аргентына**:
* Чэмпіён сьвету: 2022
* Уладальнік Кубка Амэрыкі: 2021, 2024
* Чэмпіён турінру Алімпійскіх гульняў: 2008

## Крыніцы

## Вонкавыя спасылкі
* Старонка на афіцыйным сайе ФК «Рэал»
* Профіль на сайце ESPN
* Профіль на сайце BDFutbol
* Статыстыка на сайце National Football Teams

Катэгорыя:Аргентынскія футбалісты
Катэгорыя:Аргентынскія футбалісты і футбалісткі на Алімпійскіх гульнях
Катэгорыя:Футбалісты і футбалісткі на летніх Алімпійскіх гульнях 2008 году
Катэгорыя:Чэмпіёны летніх Алімпійскіх гульняў 2008 году